বাংলাদেশের সাম্যবাদী দল (মার্কসবাদী-লেনিনবাদী)

বাংলাদেশের সাম্যবাদী দল (মার্কসবাদী-লেনিনবাদী) ছিল বাংলাদেশের একাধিক রাজনৈতিক দল। মূলত পূর্ব পাকিস্তান কমিউনিস্ট পার্টি (মার্কসবাদী-লেনিনবাদী) দল থেকে বিভিন্ন সময় বিভক্ত হয়ে বিভিন্ন দল গঠিত হয়েছে। এসব দলের ভেতরে প্রধানত তিনটি সংগঠন বাংলাদেশের সাম্যবাদী দল (মার্কসবাদী-লেনিনবাদী) (বড়ুয়া), বাংলাদেশের সাম্যবাদী দল (মার্কসবাদী-লেনিনবাদী) (দত্ত), এবং বাংলাদেশের কমিউনিস্ট পার্টি (মার্কসবাদী-লেনিনবাদী) (উমর) বাংলাদেশে স্নায়ুযুদ্ধ পরবর্তী বছরগুলোযতেও সক্রিয় ছিল। 

পূর্ব ইতিহাস
১৯৬৭ — ৬৮ সালে পূর্ব পাকিস্তানের অবিভক্ত কমিউনিস্ট পার্টিতে ভাঙন দেখা দেয়। ১৯৬৭ সালে ১-৩ অক্টোবর ১ম কংগ্রেসে মার্কসবাদ, লেনিনবাদ, মাও সেতুং এর চিন্তাধারাকে আদর্শিক ভিত্তি হিসাবে গ্রহণ করে কমরেড সুখেন্দু দস্তিদার, কমরেড মোহাম্মদ তোয়াহার নেতৃত্বে পূর্ব পাকিস্তান কমিউনিস্ট পার্টি (এম-এল) প্রতিষ্ঠিত হয়।

১৯৭২ সনে সুখেন্দু দস্তিদার কর্তৃক পার্টির নাম পরিবর্তন করে পূর্ব পাকিস্তান কমিউনিস্ট পার্টি (মার্কসবাদী-লেনিনবাদী) থেকে বাংলাদেশের সাম্যবাদী দল (মার্কসবাদী-লেনিনবাদী) রাখা হয়।

১৯৭৬ সালে আলাউদ্দিন আহম্মদের নেতৃত্বাধীন অংশ সাম্যবাদী দলে যোগ দেয়। ১৯৭৭ সনে সাম্যবাদী দল দুই ভাগে বিভক্ত হয়। সুখেন্দু দস্তিদার ও মোহাম্মদ তোয়াহার নেতৃত্বে একটি অংশ সংগঠিত হয়। অন্য অংশের নেতৃত্ব দিতে থাকেন আবদুল হক, শরদিন্দু দস্তিদার, অজয় ভট্টাচার্য এবং হেমন্ত সরকার। 

বদরুদ্দীন উমরের নেতৃত্বাধীন অংশ 
১৯৭৬ সালের ১৪-১৫ আগস্ট পূর্ব বাংলার গণবিপ্লবী পার্টি, কমিউনিস্ট কর্মী সংঘ এবং পার্টির একাংশ এক ঐক্য কংগ্রেসে মিলিত হয় এবং নতুন নাম ধারণ করে। সেই কংগ্রেস একটি কেন্দ্রীয় কমিটি নির্বাচন করে এবং গ্রহণ করে একটি রাজনৈতিক প্রতিবেদন। এই কংগ্রেসে নতুন পার্টির নেতা হিসেবে সামনে আসেন বদরুদ্দীন উমর, সিরাজুল হোসেন খান, আবুল বাশার এবং ডা. সাইফ-উদ-দাহার প্রমুখ।জয়নাল আবেদীন, উপমহাদেশের জাতীয়তাবাদী ও বামধারার রাজনীতি প্রেক্ষিত বাংলাদেশ; বাংলাপ্রকাশ, ঢাকা; ফেব্রুয়ারি, ২০১৩, পৃষ্ঠা-৩৯৭। এই অংশটি বাংলাদেশের কমিউনিস্ট পার্টি (মার্কসবাদী-লেনিনবাদী) (উমর) নামে ২০০৪ সাল পর্যন্ত পরিচিত ছিল।

আবদুল হকের নেতৃত্বাধীন অংশ
১৯৭৮ সালে আবদুল হকের দল বাংলাদেশের বিপ্লবী কমিউনিস্ট পার্টি (মার্কসবাদী-লেনিনবাদী) নামটি গ্রহণ করে। ১৯৮৮ সালের ৭-৯ এপ্রিল পার্টির সপ্তম কংগ্রেস অনুষ্ঠিত হয়। ১৯৯১ সালে এই অংশের অনুষ্ঠিত পার্টির ৮ম কংগ্রেস ছিল আবদুল হকের জীবনের শেষ কংগ্রেস।

ননী গোপাল দত্তের নেতৃত্বাধীন অংশ
১৯৭৬ সনে পার্টির প্লেনামের সিদ্ধান্ত থেকে পার্টিকে গোপন রেখে একটি অংশকে প্রকাশ্য কাজের সুযোগ গ্রহণের জন্য চালিত করা হয়। সেই প্রেক্ষিতে ননী গোপাল দত্ত ওরফে অজয় দত্ত ওরফে মোস্তাক, কিছুকাল পার্টির সম্পাদকের দায়িত্ব পালন করেন। ১৯৮২ সনে দলের চতুর্থ কংগ্রেসে দত্ত ও তার অনুসারীরা যোগদানে বিরত থাকলে দলে ভাঙন দেখা দেয় এবং নতুন আরেকটি দল বাংলাদেশের সাম্যবাদী দল (মার্কসবাদী-লেনিনবাদী) (দত্ত) গড়ে ওঠে।জয়নাল আবেদীন, উপমহাদেশের জাতীয়তাবাদী ও বামধারার রাজনীতি প্রেক্ষিত বাংলাদেশ; বাংলাপ্রকাশ, ঢাকা; ফেব্রুয়ারি, ২০১৩, পৃষ্ঠা-৩৯০। 

দিলীপ বড়ুয়ার নেতৃত্বাধীন অংশ 
১৯৮৫ সালে তোয়াহা গ্রুপ, আলী আব্বাস ও দিলীপ বড়ুয়া গ্রুপ ঐক্যবদ্ধ হয় এবং দলটি বাংলাদেশের সাম্যবাদী দল (মার্কসবাদী-লেনিনবাদী) (বড়ুয়া) নামে পরিচিত হয়। পরবর্তীতে দিলীপ বড়ুয়া শেখ হাসিনা সরকারের মন্ত্রীসভায় যোগ দেন। 

তথ্যসূত্র 

বিষয়শ্রেণী:বাংলাদেশের রাজনৈতিক দল
বিষয়শ্রেণী:সাম্যবাদী দল
বিষয়শ্রেণী:বাংলাদেশের সাম্যবাদী দল